Pellegrini, Peter, doterajší predseda NR SR (2016-03-23):
Vážené panie poslankyne, vážení páni poslanci, pýtam sa, či všetci prítomní poslanci zložili ústavou predpísaný sľub. Áno, ďakujem veľmi pekne. Konštatujem, že všetci prítomní poslanci Národnej rady Slovenskej republiky zložili ústavou predpísaný sľub. Ďakujem. Môžete sa posadiť, nech sa páči. Vážené panie poslankyne, vážení páni poslanci, budeme pokračovať v rokovaní ustanovujúcej schôdze Národnej rady Slovenskej republiky. Vo voľbách do Národnej rady Slovenskej republiky konaných 5. marca 2016 boli zo 150 poslancov Národnej rady zvolení aj desiati poslanci, ktorí sú členmi vlády Slovenskej republiky. Jeden poslanec vykonáva funkciu vedúceho Úradu vlády Slovenskej republiky a piati poslanci vykonávajú funkciu štátnych tajomníkov ministerstiev. Podľa článku 77 ods. 2 Ústavy Slovenskej republiky a článku 5 ods. 8 ústavného zákona č. 375/2004 Z. z. ich mandát poslanca počas výkonu funkcie nezaniká, iba sa neuplatňuje. Chcem pripomenúť, že podľa článku 117 Ústavy Slovenskej republiky vláda podá demisiu vždy po ustanovujúcej schôdzi Národnej rady. Ďalej chcem uviesť, že poslanci Andrej Medvecký a Richard Sulík mi doručili ich písomné rozhodnutie o tom, že sa vzdávajú mandátu poslanca Národnej rady Slovenskej republiky. Ich mandát poslanca tým podľa článku 81a Ústavy Slovenskej republiky zanikol. V nadväznosti na to je potrebné uviesť, že ak sa mandát poslanca neuplatňuje, alebo ak sa poslanec vzdal svojho mandátu poslanca, nastupuje na jeho miesto náhradník. Na základe uvedeného som podľa príslušných ustanovení zákona o rokovacom poriadku a zákona o podmienkach výkonu volebného práva vyhlásil dnešným dňom, t. j. 23. marcom 2016, na neuplatňované a zaniknuté mandáty poslancov nastúpenie náhradníkov tak, aby mohli hlasovať na ustanovujúcej schôdzi a Národná rada bola v plnom počte: – na neuplatňovaný mandát za Roberta Fica nastupuje Jozef Buček, – za Roberta Kaliňáka nastupuje Emil Ďurovčík, – za Miroslava Lajčáka nastupuje Pavol Goga, – za Petra Kažimíra nastupuje Ján Kvorka, – za Mareka Maďariča nastupuje Mária Janíková, – za Petra Žigu nastupuje Peter Šuca, – za Jána Richtera nastupuje Michal Bagačka, – za Viktora Stromčeka nastupuje Augustín Hambálek, – za Igora Federiča nastupuje Peter Náhlik, – za Mariána Saloňa nastupuje Oľga Nachtmannová, – za Moniku Jankovskú nastupuje Marián Kéry, – za Vojtecha Ferencza nastupuje Mikuláš Krajkovič, – za Branislava Ondruša nastupuje Milan Panáček, – za Erika Tomáša nastupuje Vladimír Baláž, – za Denisu Sakovú nastupuje Jozef Ježík, – za Jána Počiatka nastupuje Martin Nemky, – za Ľubomíra Vážneho nastupuje Milan Mojš, – za Ľubomíra Jahnátka nastupuje Ladislav Andreánsky, – za Rudolfa Urbanoviča nastupuje Tibor Jančula, – za Ivana Švejnu nastupuje Gabriel Csicsai, – za Árpáda Érseka nastupuje Edita Pfundtner, – na zaniknutý mandát za Andreja Medveckého nastupuje Milan Mazurek, – za Richarda Sulíka nastupuje Jana Cigániková. Pristúpime teraz k druhému bodu programu ustanovujúcej schôdze, a to k skladaniu sľubu náhradníkov na neuplatňované a zaniknuté mandáty poslancov Národnej rady Slovenskej republiky . Prosím náhradníkov, tak ako som ich uviedol, aby sa dostavili do rokovacej sály, postupne predstúpili pred rečnícke miesto a zložili ústavou predpísaný sľub. Opäť požiadam všetkých prítomných, aby počas skladania sľubu stáli. Zároveň prosím pani podpredsedníčku Národnej rady Slovenskej republiky pani Janu Laššákovú, aby prečítala ústavné znenie sľubu poslanca Národnej rady Slovenskej republiky a postupne uvádzala mená náhradníkov skladajúcich sľub.